La Muzeul de Geologie copiii sunt ținuți azi la distanță de zonele radioactive, care au fost împrejmuite și marcate cu ”Atenție radiații!”! La 8 luni de la gafa Gazetei, dincolo de erori adevărul iese la lumină: se confirmă că mamutul și depozitul cu roci de uraniu, ambele radioactive, au devenit arii supravegheate, conform Directivei 96/29 Euratom

joi, 2 noiembrie 2017, 6:39

Directorul Ricman a confirmat că mai multe exponate din muzeu au fost mutate în pivnița supravegheată.

De Mirela Neag, Răzvan Luțac și Cătălin Tolontan

În curtea și în sălile înalte ale Muzeului de Geologie curg, încă de dimineață, grupuri de zeci de vizitatori.

”Este săptămâna de vacanță pentru clasele din învăţământul primar, dar şi pentru învăţământul preşcolar. Ne-am pregătit”, explică directorul Călin Ricman.

De fapt, pregătirile au început cu 8 luni în urmă.

Ceva s-a schimbat de atunci și rămâne valabil și azi.

Pe 14 februarie 2016, Gazeta Sporturilor publica un raport oficial care evidenția existența unor zone radioactive:

În curtea unde sunt depozitate relicvele unui mamut, o grămadă nesemnalizată, pusă sub o prelată.

În depozitul muzeului, cu acces din curte, care era închis, dar nemarcat.

Și chiar în cazul a câteva exponate din săli.

Cum am greșit

Dintr-o eroare de redactare a celor care au întocmit raportul oficial, diferența dintre punctul și virgula folosite ca separator numeric, noi am comis la rându-ne o greșeală și mai mare!

Am preluat eroarea, am calculat, iar scara depășirii radioactivității a fost, involuntar, exagerată cu trei zerouri.

La scurt timp după publicare, oamenii au reacționat, ziarul a revenit, ne-am cerut scuze și am publicat calculele corecte, care indicau oricum o radioactivitate mărită!

Însă subiectul se întorsese deja, ca un motiv de ironie sau de suspiciune, împotriva ziariștilor.

E normal ce ni s-a întîmplat. Erorile se plătesc. Și nimeni în afara noastră nu e de vină.

Mai ales că, la doi pași de muzeu erau zilele mitingului #rezist din Piața Victoriei.

Și pentru că ilustrasem articolul cu o fotografie a pieței pline, marcând cu semnul radioactiv pe locul Muzeului de Geologie.

Cum am plătit și unde am avut totuși dreptate

Am gafat și am rectificat.

În mod just, am plătit cu nemulțumirea, cu neîncrederea și chiar cu disprețul public.

Dar adevărul e că anumite zone erau periculoase pentru sănătatea umană la expunere prelungită, ceea ce dovedește tot ce s-a întâmplat în ceea ce a urmat!

În primul rând, Autoritatea Nucleară a măsurat și a confirmat datele raportului!

În două arii, exact cele semnalate de raport și expuse în ziar, radioactivitatea era peste normal.

”La doi metri de mamut e în regulă. Dar dacă ajungi chiar lângă relicvele de mamut, nesemnalizate, radiațiile sunt de 10 ori mai mari decât fondul natural. În depozit, radiațiile sunt într-adevăr de 30 de ori mai mari” Gabril Petre, președintele Comisiei Naționale pentru Controlul Activității Nucleare, 17 februarie 2016

Au fost izolate zonele.

Apoi, indicatoarele de radioactivitate au fost montate în regim de urgență la Muzeul de Geologie.

Ambele zone, înainte nesemnalizate, sunt marcate azi cu ”Atenție radiații!” și cu simbolul internațional al zonelor unde sunt depozitate materiale radioactive: triunghiul galben în care este înscrisă o elice neagră.

E mai sigur

Astăzi, la 8 luni distanță, în spatele curții gardul oprește complet accesul, fie și întâmplător, la oasele mamutului.

Înainte, oricine se putea, curios, să vadă cum arată oasele unui mamut și ar fi manipulat vestigii de 10 ori mai radioactive decât fondul natural.

”Când vom avea fonduri vom pune relicvele mamutului protejate în sarcofage de titan, cu sticlă, ca să poată fi expuse publicului. Deocamdată am blocat accesul la ele” Călin Ricman, 1 noiembrie 2017

Acum, avertismentele ”Atenție Radiații!” și ”Trecerea oprită” sunt clare pentru copiii care vizitează muzeul. Nimeni nu se mai apropie acum, de curiozitate sau accidental, de acele zone.

De asemenea, ”unele exponate, eșantioane, au fost luate din muzeu și mutate în depozit, unde protecția e mai bună și nici un vizitator nu poate ajunge la ele”, confirmă Călin Ricman, managerul instalat chiar după acele zile.

Muzeul de Geologie e astăzi un loc mai sigur.

Save

Save